بئله بیر صاباحین علامت‌لرینی حتّی علی نظمی‌نین ساتیرا قیرمانجینی دادان مشدی و کربلایی‌لارین اؤزلری ده دویموشلار. اونلار  "‌زمانه‌نین دییشدیگینی‌"  گؤرمه‌یه بیلمزدیلر. "‌دییشیلیر‌"  سرلؤوحه‌لی موخمس‌سینده شاعیر بو دویغونو و بونون ایلک تاثیرلرینی قلمه آلمیشدیر: دئمه‌لی، عؤمرونو یاتماقدا کئچیرن و بونو حیات بیلن آدام‌لارین هامیسی اولماسا دا، آز بیر قیسمی ایگیرمینجی عصرین تبدّولاتینی دویموشدور. "‌ مفتاح الفرج"  شعرینده صبره اومید باغلایان‌لاری،  "‌ادبیات، یاخود میناجات"  ساتیراسیندا قزئت‌لردن قورخوب کویه دوشن کؤهنه‌پرست‌لری،  "مزه‌لی"  شعرینده محمدعلی شاه ی تنقید آتشینه توتان شاعیر، کوتله‌لری ساییق سالماق اوچون بو منفور سیمالارین بوتون چیرکین عمل‌لرینی آچیب گؤستریر، جاماعاتدا اونلارا قارشی نیفرت اویاتماغا جهد ائدیردی.